PRANEŠIMAS ŽINIASKLAIDAI, 2025 m. gegužės 15 d.

**Tūkstančiai tonų išvengto CO2 ir milijoninės investicijos: kaip elektrinis transportas tampa konkurenciniu pranašumu?**

**Elektromobiliai vis sparčiau skinasi kelią į logistikos sektorių. Kai kurios įmonės yra išsikėlusios tikslą visą savo turimą automobilių parką paversti varomu tik elektra. Dalis jau ir šiandien džiaugiasi elektromobilių teikiama nauda. Akivaizdu, kad ši tendencija keičia požiūrį į pristatymo paslaugas, CO2 emisijų valdymą bei miesto mobilumą.**

Vienas didžiausių elektrinio transporto uždavinių logistikos įmonėms – ne tik transporto priemonių pirkimas, bet ir didelės dalies operacijų sistemos perkonstravimas: nuo maršrutų planavimo iki įkrovimo galimybių.

„Kai pradėjome, pavyzdžių aplink nebuvo, beveik viską reikėjo sugalvoti patiems. Per kelerius metus tapome ekspertais to, ko patys tada dar nemokėjome“, – sako „DPD Lietuva“ tvarumo vadovas Markas Ąžuolas.

Anot jo, bendrovė į pačius elektromobilius ir pakrovimo infrastruktūrą jau investavo daugiau nei 3 mln. eurų ir įrengė 83 įkrovos stoteles savo terminaluose.

„Didžioji dalis įkrovimų atliekami nuosavuose terminaluose. Toks modelis leidžia mums būti nepriklausomiems nuo viešos įkrovimo infrastruktūros ir išlaikyti logistikos efektyvumą“, – tikina M. Ąžuolas.

**Tvarumo svarba vis auga**

Pasak M. Ąžuolo, verslo įmonės vis dažniau prašo pateikti informaciją apie transporto poveikį aplinkai, emisijų skaičiavimus, dokumentaciją.

„Tai rodo, kad elektrifikacija tampa ne tik vidiniu tvarumo sprendimu, bet ir konkurenciniu pranašumu. Tiek reguliacinis spaudimas, tiek klientų lūkesčiai signalizuoja tą patį – logistikos sektorius turi keistis“, – pabrėžia jis.

M. Ąžuolo teigimu, vien 2024 m. naudodama elektrinius mikroautobusus „DPD Lietuva“ išvengė apie 274 tonų CO2 emisijų, o nuo 2021 m. – jau daugiau nei 1100 tonų. Pernai bendrovės kurjeriai elektra varomais automobiliais pristatė bene 1,5 mln. siuntų ir nuvažiavo 900 tūkst. kilometrų.

„Skaičiuodami emisijas naudojame ne tik standartines formules, bet ir realius maršrutų, kuro bei važiavimo duomenis. Tai leidžia turėti tikslią ataskaitą tiek vidinei analizei, tiek verslo klientams, kuriems tai tampa vis aktualesnė bendradarbiavimo dalis“, – sako M. Ąžuolas.

**2035 m. – pilnai elektra varomas parkas**

M. Ažuolas pabrėžia, kad elektromobiliai išlieka brangiu sprendimu: vienos elektrinės transporto priemonės įsigijimo kaštai išlieka dvigubai didesni nei dyzelinio analogo. Taip pat lieka iššūkiai regionuose, kur įkrovimo infrastruktūra dar tik vystoma.

Vis dėlto, „DPD Lietuva“ iki 2030 m. planuoja, kad 85 proc. mikroautobusų parko sudarys elektra varomos transporto priemonės, taip pat iki 2035 m. pereiti prie 100 proc. elektrifikacijos.

„Tai – strateginis pasirinkimas, o ne tik tvarumo ženklas. Toks kelias leis mums pasiruošti į žaliąją ekonomiką orientuotiems pokyčiams. Elektrinis transportas jau dabar leidžia mums būti arčiau šio tikslo“, – apibendrina M. Ąžuolas.

**Kontaktai žiniasklaidai:**

**Tomas Vaišvila**

„DPD Lietuva“ komunikacijos vadovas

+370 686 38 553

[Tomas.vaisvila@dpd.lt](mailto:Tomas.vaisvila@dpd.lt)